**NOTĂ INFORMATIVĂ**

**la proiectul Hotărîrii Guvernului**

**„Cu privire la transformarea în întreprindere de stat**

**a societăţii pe acţiuni “SanfarmPrim””**

**Condiţiile ce au impus elaborarea proiectului**:

În urma crizei de aprovizionare cu medicamente, produse parafarmaceutice şi dispozitive medicale a sistemului ocrotirii sănătăţii din Republica Moldova, care a avut loc în perioada toamnă 2014 – iarna 2015, s–a constatat că există necesitatea stringentă să fie luate măsuri eficiente cu impact asupra asigurării tranzacţionării pe piaţă a produselor respective, măsuri care să asigure fluxul continuu de medicamente, produse parafarmaceutice şi dispozitive medicale la un preţ rezonabil pentru instituţiile medico–sanitare publice din Republica Moldova, măsuri care ar exclude punerea în pericol a vieţii şi sănătăţii pacienţilor

În acest sens, crearea unei întreprinderi de stat, la autofinanţare, care ar avea drept obiect de activitate achiziţionarea medicamentelor, produselor parafarmaceutice şi dispozitivelor medicale la preţ de producător din ţările de origine, şi apoi plasarea acestora pe piaţă, se înscrie în linia măsurilor menţionate mai sus.

O întreprindere de stat nou–creată în acest sens, ar deveni o pîrghie eficientă pentru asigurarea concurenţei loiale pe segmentul achiziţionării de medicamente, produse parafarmaceutice şi dispozitive medicale, cu excluderea situaţiilor de înţelegere de cartel între importatorilor privaţi de medicamente, ori excluderea situaţiei în care unii operatori economici privaţi, desemnaţi în calitate de câştigători ai procedurilor de achiziţii publice de medicamente, produse parafarmaceutice ori dispozitive medicale, nu şi–ar executa obligaţiile clauzelor contractuale, prin refuzul livrării produselor respective.

Astfel, în cazurile menţionate mai sus, statul ar avea un instrument care să–i permită achiziţionarea în regim de urgenţă a medicamentelor, produselor parafarmaceutice şi dispozitivelor medicale necesare, ceea ce va asigura fluxul continuu către instituţiile medico–sanitare publice a tuturor produselor necesare activităţii în regim normal, cu acordarea spectrului complet de asistenţă medicală necesară menţinerii vieţii şi sănătăţii pacienţilor pe care îi deservesc.

**Principalele prevederi, elementele noi**:

Proiectul Hotărîrii Guvernului în cauză prevede reorganizarea la transformarea în întreprindere de stat a societăţii pe acţiuni “SanfarmPrim”. Întreprinderea de Stat respectivă nou–creată ar deveni o pîrghie pentru asigurarea concurenţei loiale pe segmentul achiziţionării centralizate de medicamente şi produse medicale, prin procurarea medicamentelor, produselor parafarmaceutice şi dispozitivelor medicale la preţuri de producător.

De asemenea, întreprinderea de stat respectivă, prin la preţuri de producător, ar exclude situaţiile în care importatorii de medicamente ar recurge la înţelegeri de cartel pentru a majora în mod nejustificat preţurile respective, ori ar recurge la menţinerea preţurilor în cazul în care cursul de schimb valutar al leului faţă de valutele principale ar permite micşorarea preţurilor la medicamentele plasate pe piaţă.

**Gradul compatibilităţii actului normativ cu reglementările legislaţiei comunitare**:

Proiectul în cauză se încadrează perfect în reformele propuse de către comunitatea internaţională şi partenerii de dezvoltare pentru sistemul de sănătate şi nu contravine legislaţiei comunitare.

**Fundamentarea economico–financiară:**

Implementarea proiectului Hotărîrii Guvernului cu privire la reorganizarea unor instituţii va genera cheltuieli financiare suplimentare, având în vedere că pri proiectul respectiv, în scopul transformării în întreprindere de stat se prevede direct procurarea de către Ministerul Sănătăţii, în baza resurselor bugetului de stat a acţiunilor societăţii pe acţiuni “SanfarmPrim” care nu aparţin Ministerului Sănătăţii, implicit statului.

**Ministru Ruxanda GLAVAN**